หมอกควัน "อินโด" ที่จังหวัดยะลา ไม่กระทบสุขภาพประชาชนทั่วไป ส่วนกลุ่มเสี่ยงต้องเฝ้าระวัง
หมอกควัน "อินโด" ที่จังหวัดยะลา ไม่กระทบสุขภาพประชาชนทั่วไป ส่วนกลุ่มเสี่ยงต้องเฝ้าระวัง          สภาพอากาศในจังหวัดยะลา เช้าวันนี้ (11 ก.ย. 62) หลังมีฝนตกในพื้นที่ ทำให้หมอกควันที่เข้าปกคลุมท้องฟ้าในพื้นที่เขตเมืองยะลา เมื่อสองถึงสามวันก่อนเบาบางลง โดยพบว่าเริ่มมองเห็นท้องฟ้าเป็นสีขาว และมีแสงแดดในบางจุด ส่วนบางจุด โดยเฉพาะตามถนน ตามภูเขา ยังคงมีหมอกควัน ลักษณะเป็นฝุ่นละออง ขนาดเล็กสีขาวขุ่น เข้าปกคลุมทั่วท้องฟ้า          สำหรับฝุ่นละอองขนาดเล็กนี้ สาเหตุเกิดจากไฟไหม้ป่าในประเทศอินโดนีเซีย และลมพัดพาหมอกควันเข้ามาปกคลุมท้องฟ้า ซึ่งในพื้นที่จังหวัดภาคใต้จะได้รับผลกระทบเป็นประจำทุกปี          ทั้งนี้หมอกควันที่เข้าปกคลุมท้องฟ้าในจังหวัดยะลา ยังมีระดับไม่รุนแรง ไม่ส่งผลกระทบต่อสุขภาพประชาชนทั่วไป แต่อาจส่งผลกระทบต่อสุขภาพประชาชนกลุ่มเสี่ยง เช่น เด็ก สตรีมีครรภ์ ผู้สูงอายุ ผู้ป่วยโรคระบบหัวใจและหลอดเลือด โรคระบบทางเดินหายใจ ควรใช้หน้ากากอนามัย ปิดปาก ปิดจมูก เพื่อป้องกันอาการระคายเคืองในระยะนี้ และควรงดออกกำลังกายในที่แจ้ง หากมีอาการผิดปกติควรรีบพบแพทย์          อย่างใดก็ตามในระยะนี้ ทุกภาคส่วนที่เกี่ยวข้องในจังหวัดยะลา ก็ได้มีการติดตามเฝ้าระวังสถานการณ์หมอกควันอย่างใกล้ชิด และมีการจัดเตรียมอุปกรณ์ เครื่องมือ หน้ากากอนามัย ไว้ หากสถานการณ์รุนแรง พร้อมทั้งได้ขอความร่วมมือพี่น้องประชาชน งดการเผา ต่าง ๆ ในช่วงนี้ เพื่อไม่ให้เกิดปริมาณฝุ่นละอองมากขึ้นกว่าเดิม และให้ประชาชนติดตามสถานการณ์อย่างใกล้ชิด#หมอกควันอินโด #จังหวัดยะลา #ไม่กระทบสุขภาพ #สำนักข่าวกรมประชาสัมพันธ์ #NNT #ILOVETHAILAND